Vrou klim uit na ongeluk; trok ry haar dood | Netwerk24
Vrou klim uit na ongeluk; trok ry haar dood
Deur Ügen Vos 16 Mei 2017 19:33
Die ongelukstoneel op die R59 waar 'n vrou deur 'n vragmotor doodgery is. Foto: ER24
'n Vrou, vermoedelik in haar 20's, is Maandagmiddag dood toe sy op die R59-pad naby die Ascot-on-Vaal-afrit by Viljoensdrif in die Vrystaat deur 'n vragmotor getref is.
Volgens Russel Meiring, woordvoerder vir ER24, het 'n bakkie glo die vrou se voertuig getref. Sy het na bewering uitgeklim om na die skade te kyk en in die regternoodbaan gestaan toe sy deur 'n swaar vragmotor getref is.
Die presiese oorsaak van die voorval sal ondersoek word.
Volgens Meiring het paramedici die ligte voertuig aan die regterkant van die pad aangetref. Die oorledene het ongeveer 10 meter van dié voertuig gelê.
'n Bakkie het langs die ligte motorvoertuig aan die kant van die pad gestaan, terwyl die swaar vragmotor 'n kort ent verder in die middel van die pad tot stilstand gekom het.
Volgens Meiring het die vrou ernstige beserings opgedoen.
"Sy was in 'n kritieke toestand en is op die toneel behandel." Haar toestand het egter verswak en sy is op die toneel dood.